Meeste regeringswebtuistes herstel ná ineenstortingFoto bloot ter illustrasie. (Foto: Pixabay/JESHOOTS) Op die vooraand van pres. Cyril Ramaphosa se staatsrede het die webtuiste van die presidensie, asook talle ander staatsinstellings se webtuistes, onder andere die van binnelandse sake en die Suid-Afrikaanse Polisiediens (SAPD), ineengestort. Dit kom nadat onluste naby die staat se inligtingstegnologie-agentskap (Sita) se infrastruktuur groot skade veroorsaak het. Teen Donderdagoggend was die meeste van die instellings se webtuistes egter weer herstel nadat tegnici gespook het om hulle weer aanlyn te kry. Tlali Tlali, woordvoerder van die staat se inligtingstegnologie-agentskap (Sita), het ten tyde van die onklaarrakings gesê daar was onrus naby sy infrastruktuur met mense wat puin gebrand het. Sita se tegniese spanne het Woensdagaand gespook om saam met sy diensverskaffer die beskadigde infrastruktuur te vervang. “ŉ Volskaalse ondersoek sal van stapel gestuur word om vas te stel wat tot die skade aan die infrastruktuur gelei het,” het Tlali gesê. Die Tshwane-metro het op sy beurt ŉ kennisgewing uitgestuur wat sê dat inwoners van Gauteng, Mpumalanga, Noordwes en KwaZulu-Natal nie van verskeie regeringsdienste gebruik kan maak nie weens die ineenstorting. “Die implikasie is dat die inwoners van Tshwane nie van die stad se e-dienste gebruik kan maak nie. Dit sluit in die voorafbetaalde elektrisiteitverkoopstelsel en ander verwante aanlyn dienste,” lui die kennisgewing. Dit is onduidelik of dié dienste al hervat is en of inwoners weer elektrisiteit van die stelsel kan koop. Diegene wat Woensdag afsprake wou maak om identiteitsdokumente of paspoorte te hernu, kon ook nie van hierdie dienste op binnelandse sake se webtuiste gebruik maak nie. Dié dienste is skynbaar weer hervat.